แปซิฟิค แอสเซ็ทส์ถอนหุ้นออกจากตลาด
แปซิฟิค แอสเซ็ทส์ ขอตลาดหลักทรัพย์สั่งห้ามการซื้อหรือขายหุ้นของบริษัทเป็นการชั่วคราว
7 พ.ค. 2553

แปซิฟิค แอสเซ็ทส์ ขอตลาดหลักทรัพย์สั่งห้ามการซื้อหรือขายหุ้นของบริษัทเป็นการชั่วคราว
บริษัท แปซิฟิค แอสเซ็ทส์(PA) ได้ขอให้ตลาดหลักทรัพย์ขึ้นเครื่องหมาย H สั่งห้ามการซื้อหรือขายหุ้นของบริษัทเป็นการชั่วคราวตั้งแต่เช้าวันที่ 7 พ.ค.ที่ผ่านมา  เนื่องจากคณะกรรมการมีมติปรับโครงสร้างธุรกิจของบริษัทและจัดทำคำเสนอซื้อหุ้นเพื่อขอเพิกถอนหลักทรัพย์ออกจากการเป็นบริษัทจดทะเบียน ซึ่งเป็นข้อมูลที่ส่งผลกระทบอย่างมีนัยสำคัญต่อราคาและการซื้อขายหุ้นของบริษัท      ด้าน คณะกรรมการได้รับทราบข้อเสนอของบริษัท จี เอ็ม ดับเบิ้ลยูเวนเจอร์(GMW) ผู้ถือหุ้นรายใหญ่ในการปรับโครงสร้างธุรกิจ โดยการขายทรัพย์สินทั้งหมด มูลค่าประมาณ 3 พันล้านบาท ในราคาไม่ต่ำกว่า 70% ของราคาประเมิน  และนำเงินที่ได้ไปหาทำธุรกิจอื่นที่คาดว่าจะได้รับผลผลตอบแทนที่ดีกว่า
อย่างไรก็ตามการขายทรัพย์สินดังกล่าวทำให้บริษัทมีสถานะที่มีสินทรัพย์ทั้งหมดหรื อเกือบทั้งหมดในรูปเงินสด(Cash Company) ซึ่ง GMW มีความเห็นว่าจะสร้างผลกระทบต่อบริษัทและผู้ถือหุ้นโดยตรง  จึงเสนอจัดทำคำเสนอซื้อหุ้นทั้งหมดหรือเทนเดอร์ออฟเฟอร์ ในราคาหุ้นละ 7 บาท ซึ่งสูงกว่าราคาตลาดเกือบเท่าตัว   จากปิดล่าสุดเมื่อวานนี้ที่ 3.60 บาท 
สาเหตุที่บริษัทต้องจัดโครงสร้างใหม่ เพราะธุรกิจหลักคือ โรงแรม เชดี เชียงใหม่ ประสบผลขาดทุน มาตั้งแต่เริ่มดาเนินกิจการ และสภาวการณ์ของประเทศไทยก็ส่งผลกระทบในแง่ลบโดยตรงต่อธุรกิจการท่องเที่ยวและโรงแรมซึ่งอาจส่งผลให้โรงแรม เชดี ฯ ประสบผลขาดทุนอย่างต่อเนื่องต่อไปในอนาคต นอกจากนี้ สินทรัพย์ส่วนหนึ่งของบริษัทก็เป็นที่ดินว่างเปล่า ซึ่งยังไม่ก่อให้เกิดรายได้และต้องใช้เงินลงทุนจำนวนมาก และต้องใช้เวลาในการพัฒนาที่ดินเปล่าให้เกิดโครงการรวมถึงการขออนุมัติวงเงินกู้ก็เป็นไปได้ค่อนข้างยาก เนื่องจากสถาบันการเงินส่วนใหญ่มีนโยบายการปล่อยวงเงินกู้ ที่ค่อนข้างเข้ มงวด